text: Varm onsdag i vente
  22 januar 2018 kl. 14.58
  Fra en mandag med slud og sne og vinterlignende temperaturer bliver den kommende uge gradvist varmere med op til 11 grader onsdag.
  Er du træt af slud og sne og temperaturer omkring frysepunktet, så er der noget at glæde sig over i denne uge.
  Allerede fra i morgen tirsdag bliver det op til fire graders varme, og natten til onsdag bliver nærmest lun med temperaturer op til syv graders varme.
  Den vinterlige varme fortsætter onsdag, hvor vi kan forvente helt op til 11 grader, skriver Danmarks Meteorologiske Institut (DMI). Varmen bliver dog ikke kun ren fornøjelse, da der følger både regn og blæst med. 
  Efter en varm onsdag falder temperaturerne igen til mere vinterlige grader, og både torsdag og fredag kan man forvente omkring fire graders varme - om natten ned til frysepunktet.
  